หุ้นปิดภาคเช้าร่วงตามภูมิภาค
ปิดตลาดภาคเช้า หุ้นไทยร่วง 0.41% หรือ -5.35 จุด ตามทิศทางตลาดภูมิภาคที่กังวลหน้าผาทางการคลังของสหรัฐ
8 พ.ย. 2555

ปิดตลาดภาคเช้า หุ้นไทยร่วง 0.41% หรือ -5.35 จุด ตามทิศทางตลาดภูมิภาคที่กังวลหน้าผาทางการคลังของสหรัฐ
ผู้สื่อข่าวรายงานว่า ภาวะซื้อขายหลักทรัพย์ไทยปิดตลาดภาคเช้าที่ระดับ 1,294.39 จุด ลดลง 5.35 จุด หรือ -0.41% ด้วยมูลค่าการซื้อขาย 21,321.65 ล้านบาท โดยทันทีที่เปิดตลาดดัชนีลงลึกไปถึง 1,285.77 จุด ก่อนจะกระเตื้องขึ้นมาเล็กน้อย
ทั้งนี้ ปัจจัยสำคัญมาจากที่นักลงทุนวิตกกังวลว่า ประธานาธิบดีบารัค โอบามา อาจจะเผชิญกับอุปสรรคในการแก้ไขปัญหาหน้าผาทางการคลัง (fiscal cliff) แม้ว่าจะได้รับชัยชนะในการเลือกตั้งประธานาธิบดีเป็นสมัยที่ 2 ก็ตาม
บล.บัวหลวง ระบุว่า  หลังทราบผลเลือกตั้งประธานาธิบดีสหรีฐเป็นที่เรียบร้อยแล้ว ตลาดหุ้นทั่วโลกเกิดแรงขายทำกำไรรับข่าว และต้องคอยติดตามการนำผ่านร่างกฎหมายภาษีและเพดานหนี้ (Fiscal cliff) ที่จะทำให้นักลงทุนกลับมาวิตกอีกครั้ง เพราะประธานาธิบดีบารัค โอบามา จะต้องหาทางดำเนินการเพื่อป้องกันไม่ให้มีการขึ้นภาษีกว่า 6 แสนล้านเหรียญสหรัฐ รวมทั้งการลดงบประมาณการใช้จ่ายลง ขณะที่เกิดการประท้วงมาตรการรัดเข็มขัดในกรีซและข้อมูลเศรษฐกิจที่อ่อนตัวลงในเอเชียยิ่งทำให้เกิดความกังวลเรื่องการชะลอตัวลงของการขยายตัวของเศรษฐกิจทั่วโลก
แต่เชื่อว่า ระยะกลางข่าวดังกล่าวจะเป็นบวกต่อตลาดหุ้นเอเชียได้ เพราะค่าเงินเหรียญสหรัฐมีแนวโน้มอ่อนค่าต่อเนื่องจากที่นโยบายด้านเศรษฐกิจสหรัฐไม่ได้มีการเปลี่ยนแปลง และจากที่มีคำแถลงของผู้ว่าธนาคารกลางยุโรป (อีซีบี) ระบุว่าวิกฤตหนี้ยุโรปจะไม่ลุกลามไปยังเยอรมนี  พร้อมกับคาดว่าการ ประชุมอีซีบีวันนี้จะคงดอกเบี้ยที่ 0.75% พร้อมทั้งไม่เพิ่มมาตรการอัดฉีดสภาพคล่อง
โดยประเมินแนวรับที่ 1,290 จุด และแนวต้าน 1,305 จุด แต่อย่างไรก็ตามระยะสั้นมองว่าหุ้นไทยมีโอกาสรีบาวด์ได้ภายใน 1-2 วันนี้ แต่ยังมีกรอบแนวต้านที่ตำกัดที่ 1,310 จุด ขณะที่พอร์ตระยกลางควรระวังการปรับฐานที่แนวรับ 1,250-1,270 จุด ที่คาดว่าจะเกิดภายในเดือน พ.ย.นี้
หลักทรัพย์ที่มีมูลค่าการซื้อขายสูงสุด 5 อันดับ ได้แก่
WHA        มูลค่าการซื้อขาย  4,062 ล้านบาท ปิด 19.70 บาท เพิ่มขึ้น 6.45 บาท (+48.68%)     
BTS          มูลค่าการซื้อขาย  1,308 ล้านบาท ปิด 6.35 บาท เพิ่มขึ้น 0.15 บาท (+2.42%)     
ADVANC  มูลค่าการซื้อขาย  1,102 ล้านบาท ปิด 189.50 บาท เพิ่มขึ้น 1.50 บาท (+0.80%)     
PTT          มูลค่าการซื้อขาย  783 ล้านบาท ปิด 316.00 บาท ลดลง 3.00 บาท (-0.94 %)    
BBL         มูลค่าการซื้อขาย   645 ล้านบาท ปิด 175.00 บาท ลดลง 1.00 บาท (-0.57%)